Morten Bødskov (S), 2013-05-07:
Tak for det, formand.
Det er ikke op til mig at takke for debatten, men bare lige opsummere et par ting.
Jeg synes jo, man må sige, at den debat, vi har haft i dag, viser en vis desperation fra oppositionens side.
Det er, som om man ikke rigtig tør indrømme, at den her regering har sat sig i spidsen for den stærkeste indsats mod rocker-bande-miljøet, der er set nogen sinde.
Det er, som om man ikke tør indrømme, at indsatsen er løftet til det højeste niveau, og at effekten af det, der sker, aldrig nogen sinde har været stærkere.
Og det tilskrev jeg lidt, at man ikke rigtig tør sige det, for så bevæger man sig ud på en endnu tyndere is, end man rent faktisk står på nu.
Jeg vil så gerne starte med at rose Konservative og for den sags skyld også Liberal Alliance, for modsat Dansk Folkeparti og Venstre er der her tale om to partier, som rent faktisk har taget et ansvar, og det synes jeg er flot.
Og det konkrete ansvar, der er taget fra de to partiers side, altså fra Konservatives og Liberal Alliances side, er jo et ansvar, som kunne være fint, hvis både Dansk Folkeparti og Venstre også ville tage det.
Modsat Venstre og Dansk Folkeparti har både Konservative og Liberal Alliance jo en sammenhæng i deres politik, forstået på den måde, at når man på den ene side siger, at regeringen ikke gør det godt nok, og på den anden side, når regeringen så kommer med konkrete forslag, enten ikke vil være med til at betale regningen eller siger nej til det, så er det jo, at det ikke hænger sammen for Dansk Folkeparti og Venstre.
Men der er det jo meget mere ligetil med De Konservative.
Det er fair nok at komme med kritik som sagt – det skal man jo, når man er i opposition – men det er også meget fair, at når man har kritiseret regeringen og regeringen så kommer med forslag, så er man trods alt klar til at forstærke indsatsen.
Det må jeg sige jeg har respekt for.
Men Venstre og Dansk Folkeparti er på en meget, meget tynd is, må jeg sige.
Hr. Peter Skaarup, Dansk Folkepartis ordfører, talte i sine indledende bemærkninger om behovet for, at SKAT og de sociale myndigheder går hårdere til dem, som han sagde, og ser på, om det nu er deres biler.
Jeg kan berolige hr. Peter Skaarup med, at det lige nøjagtig er det, vi har sat i værk med eksempelvis det kommunale samarbejde, som jeg før stod her og talte om, i forbindelse med udvisningsreglerne, hvor alle, der kan udvises på det her område, selvfølgelig bliver udvist, ingen tvivl om det.
Meget mere var der jo ikke rigtig i det – og ja, igen et manglende ansvar for de alvorlige problemer, der er.
Når det handler om hr. Karsten Lauritzen fra Venstre, er det jo et stadig større mysterium, hvad det er, Venstre rent faktisk mener om den her indsats.
Altså, den ene dag vil man prioritere politiets ressourcer fra færdselsindsatsen til banderne.
Det bliver kritiseret af Politiforbundet.
Den næste dag vil man tage dem fra nogle af taskforceenhederne og sende dem til brændpunkter, herunder eksempelvis Vollsmose, som vi har set, uagtet at det allerede er i gang.
Når regeringen så laver aftaler om, at der skal bygges 200 nye pladser i kriminalforsorgen, at mulighederne for at opdele fængslerne skal være bedre, at vi skal lave 48 særlige pladser, eksempelvis til rockere, at vi skal skærpe indsatsen i fængslerne over for indsmugling af narko i de her miljøer, have flere narkohunde, og alle de forskellige initiativer, vi har sat i værk over for de her typer, ja, så vil Venstre ikke være med.
Det samme gælder forslaget, som også har været fremme et par gange her.
Fordi vi ved, at de er nervøse på grund af det enorme pres, der er på miljøet i øjeblikket.
Venstres ordfører har stået heroppe på Folketingets talerstol og talt imod det.
Og der er det bare, jeg ikke forstår det.
Ligeså ved vi, at internetlogning og logning af teleoplysninger er helt afgørende for politiets muligheder for at efterforske grov, alvorlig organiseret kriminalitet, og hvem er det, der fører an i kritikken af det lige i øjeblikket?
Det er partiet Venstre.
Altså, hvis man gør, som Venstre foreslår på logningsområdet, hvad sker der så?
Ja, så begrænser man politiets muligheder for at bruge effektive efterforskningsværktøjer mod organiserede kriminelle, herunder rocker-bande-miljøet.
Så kan der godt være alle mulige liberale diskussioner om, at det er overgreb og andet, men altså, det er domstolskontrol, som står bag det her.
Det er målrettet de her miljøer, og redskabet bliver brugt, men hvis man gør som Venstre, trækker man stikket for den indsats, som politiet bruger de her redskaber til.
Jeg forstår det simpelt hen ikke, men det kan være, det er mig, der ikke har lyttet ordentligt efter.
Det plejer hr. Karsten Lauritzen ganske ofte at sige.
Men jeg tror dog alligevel – nu har jeg haft den her diskussion så mange gange – at man, hvis man mener, indsatsen skal forstærkes, skylder svar på: Hvorfor støtter man ikke flere fængselspladser?
Hvorfor støtter man ikke forslaget om hemmelige ransagninger?
Den her regering har løftet indsatsen til et nyt niveau.
Aldrig nogen sinde har indsatsen været stærkere, og vi kan forhåbentlig være enige om her, at den indsats, der sker, er både effektfuld og helt værdifuld.
Der er et stort antal bandemedlemmer, som nu sidder bag tremmer.
Aldrig nogen sinde har så mange rocker-bande-medlemmer siddet bag tremmer, som det er tilfældet nu.
Der er en massiv tilstedeværelse de steder, hvor der er problemer.
Der er etableret nye stærke taskforceenheder, som virkelig går efter det.
Der sker målrettede ransagninger.
Jeg tror, vi er oppe på over 200 ransagninger alene på Sjælland og i hovedstadsområdet her inden for det seneste par måneder.
Der er en indsats mod bandevagter, og der er etableret visitationszoner med langt over 2.000 visitationer her siden begyndelsen af januar måned.
Der er en styrket indsats i de udsatte boligområder, bl.a. med bedre muligheder for boligforeningerne til at sætte ind over for kriminelle i boligområderne.
Der er en forstærket indsats på exitområdet, som eksempelvis Venstre og Dansk Folkeparti jo ikke vil være med til at betale regningen for, i hvert fald ikke for den del, der ligger i kriminalforsorgens regi.
Og så er der som sagt præsenteret forslag om en skærpet indsats over for prøveløsladelse, nye fængselspladser, hemmelige ransagninger, boligområdeindsats og en hel række andre ting.
Så det synes jeg man skulle tage at se positivt på, når det arbejde kommer.
Og så synes jeg, at man inden da kunne starte med at stemme for eksempelvis bare det forslag, som regeringen har fremsat, om at styrke mulighederne for brug af hemmelige ransagninger.
Så ville der være sammenhæng i politikken, men problemet er, at det er der desværre ikke.